Document ID: 32004D0690

KOMISJONI OTSUS,
7. oktoober 2004,
elektrooniliste lokaliseerimisseadmete ostuks ja kalalaevade pardale paigaldamiseks 2004. aastal antava ühenduse rahalise toetuse kohta
(teatavaks tehtud numbri K(2004) 3358 all)
(2004/690/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 29. aprilli 2004. aasta otsust 2004/465/EÜ ühenduse rahalise toetuse kohta liikmesriikide kalanduskontrolli programmidele, (1) eriti selle artikli 6 lõiget 1,
ning arvestades järgmist:
(1)
Liikmesriigid on komisjonile edastanud oma kalandusalased kontrolliprogrammid ajavahemikuks 1. jaanuar 2004 - 31. detsember 2004 koos taotlustega saada ühenduse rahalist toetust selliste programmide elluviimiseks vajalike kulutuste katteks.
(2)
Otsuses 2004/465/EÜ loetletud meetmetega seotud taotlused võivad vastata ühenduse toetuse saamise tingimustele. Võttes eelkõige arvesse nõukogu 20. detsembri 2002. aasta määrust (EÜ) nr 2371/2002 ühisele kalanduspoliitikale vastava kalavarude kaitse ja säästva kasutamise kohta, (2) tuleks esmatähtsaks pidada üle 15 m perpendikulaaridevahelise kogupikkusega kalalaevade satelliitseiresüsteemi laiendamist, kalastustegevuse kontrolli uute tehnoloogiate rakendamisega seotud katseprojekte ning kalanduse seire, kontrolli ja järelevalve eest vastutavate riigiteenistujate koolitust ja vahetusi.
(3)
On asjakohane määrata 2004. aastaks kindlaks abikõlblike kulude katteks igale liikmesriigile antava ühenduse toetuse ülemmäärad selliste elektrooniliste lokaliseerimisseadmete ostuks ja pardalepaigaldamiseks, mis võimaldavad kalastusseire keskustel jälgida laevu teatud vahemaa tagant laevaseiresüsteemi vahendusel.
(4)
Tuleks sätestada ühenduse toetuse määr selliste meetmete rakendamiseks ning tingimused, mille alusel ühendus riikide kulutused hüvitab.
(5)
Elektroonilised lokaliseerimisseadmed peaksid vastama komisjoni 18. detsembri 2003. aasta määruses (EÜ) nr 2244/2003 (millega kehtestatakse üksikasjalikud eeskirjad laevaseire satelliitsüsteemide kohta) (3) sätestatud nõuetele.
(6)
Kooskõlas otsuse 2004/465/EÜ artikliga 8 peavad liikmesriigid tegema oma kulutused 12-kuulise ajavahemiku jooksul alates selle aasta lõpust, mil käesolev otsus neile teatavaks tehakse. Nad peavad ühtlasi järgima kõnealuse otsuse sätteid projektide alustamise ja hüvitustaotluste esitamise kohta.
(7)
Käesolevas otsuses sätestatud meetmed on kooskõlas kalanduse ja akvakultuuri korralduskomitee arvamusega,
ON VASTU VÕTNUD KÄESOLEVA OTSUSE:
Artikkel 1
Eesmärk
Käesoleva otsusega kehtestatakse ühenduse rahalise toetuse kogusumma igale liikmesriigile, ühenduse rahalise toetuse määr ning tingimused, mille alusel võib anda toetust elektrooniliste lokaliseerimisseadmete ostuks ja ühenduse kalalaevade pardale paigaldamiseks.
Artikkel 2
Abikõlblikud kulud
1. Et käesoleva otsuse alusel saaks anda rahalist toetust, peavad kulutused olema tehtud selleks, et osta ja paigutada ühenduse laevade pardale elektroonilisi lokaliseerimisseadmeid, mis võimaldavad kalapüügi seirekeskustel jälgida laevu teatud vahemaa tagant laevaseiresüsteemi vahendusel.
2. Lõikes 1 osutatud seadmed peavad vastama määruses (EÜ) nr 2244/2003 sätestatud nõuetele.
3. Ühenduse toetuse saamise tingimustele vastavaks loetakse üksnes iga riigi oma kalastustegevuse kontrolliprogrammide raames tehtud kulutused.
Artikkel 3
Kogusumma
Igale liikmesriigile antava rahalise toetuse kogusummad on sätestatud lisas.
Artikkel 4
Määrad ja tingimused
1. Abikõlblikud kulutused, mis vastavad elektrooniliste lokaliseerimisseadmete ostuks ja ühenduse laevade pardale paigutamiseks ettenähtud ühenduse toetuse saamise tingimustele, võivad ulatuda maksimaalselt 4 500 euroni ühe laeva kohta.
2. Lõikes 1 ettenähtud 4 500 eurose ülemmäära piiresse jäävate kulutuste puhul on ühenduse toetuse määr esimese 1 500 eurose abikõlbliku kuluosa katteks 100 %.
3. Ühenduse rahaline toetus abikõlblike kulutuste katteks, mis ulatuvad 1 500 eurost kuni 4 500 euroni laeva kohta, ei või ületada 50 % selliste kulutuste summast.
Artikkel 5
Vääringud
Kulutuste hüvitamise või ettemaksu taotluste summad, mis on esitatud muus vääringus kui euro, arvestatakse ümber eurodesse taotluse komisjoni jõudmise kuul kehtiva kursi alusel.
Artikkel 6
Käesolev otsus on adresseeritud liikmesriikidele.
Brüssel, 7. oktoober 2004

Labels: 11
19
8
6
12